Chubby Checker

Chubby Checker (kodanikunimega Ernest Evans; sündinud 3. oktoobril 1941) on Ameerika Ühendriikide "rock'n'roll"'i laulja ja tantsija. 
Chubby Checker on eelkõige tuntud selle poolest, et esitab enda lauldud lugude saatel erinevaid tantsustiile. Kuulsaim neist, tvisti tantsustiil sai tuntuks aastal 1960, kui Checker esitas kaveri Hank Ballardi laulust "The Twist". See jõudis 1960. aasta septembris "Billboard Hot 100" edetabelis esikohale ja püsis seal ka järgneval aastal, saades läbi aegade üheks kõige populaarsemaks singliks. Pony tantsustiili esitles Checker 1961. aastal, kui laulis kaveri "Pony Time", mis tõusis samuti Billboardi edetabelis esikohale. Samal aastal ilmus Checkerilt singel "Let's Twist Again", mis võitis 1962. aastal Grammy auhinna. 1962. aastal salvestatud laul "Limbo rock" oli Billboardi edetabelis teisel kohal kaks nädalat järjest ning sai limbole omaseks muusikaks.
Elukäik.
Lapsepõlv ja haridus.
Ernest Evans sündis Spring Gullys Georgetowni maakonnas Lõuna-Carolinas. Lapsepõlv möödus tal Philadelphias Pennsylvania osariigis, kus ta elas koos vanemate ja kahe vennaga.
Juba 8-aastaselt lõi ta koos teiste lastega oma esimese muusikalise rühma. Keskkoolis asus Evans klaverit õppima ning ühtlasi lõbustas ta aina enam oma klassikaaslasi, esitades neile Jerry Lee Lewise, Elvis Presley ja Fats Domino lugusid. Üks tema koolikaaslasi oli hilisem laulja ja näitleja Fabian Forte. Lisaks koolile käis Evans tööl toidukaupluses ja turul, kus äratas juba varakult oma lauluoskuse ja naljadega kõigi tähelepanu. 
Karjäär.
Evansi töökoha, toidukaupluse omanik korraldas 1959. aastal andekale noormehele salvestusvõimaluse firmas Cameo-Parkway Records. Salvestatud esimene singel "The Class" jäi küll suurema tähelepanuta, kuid oli esimene samm lauljakarjääris. Stuudios pakuti talle esinejanimeks Chubby Checker (lähtuvalt analoogiast populaarse Fats Dominoga), mille järgi ta saigi tuntuks.
Läbimurre Chubby Checkeri karjääris toimus kaveriga loost "The Twist", mille Hank Ballardi originaalesitus oli Billboardi edetabelis olnud seni 16. kohal. Loo populariseerimiseks korraldati salvestusstuudio juhtide soovil Checkerile "live"-kontserte ja esinemisi televisioonis. Tänu Checkerile sai singlist üleriigiline hitt, mis tõusis kohe Billboardi tabelis esikohale ning mida osteti 15 miljonit eksemplari. Järgnesid singlid "The Hucklebuck" (14. koht edetabelis), "The Fly" (7. koht), "Dance the Mess Around" (24. oht) ja "Pony Time", millest sai tema teine esikohasingel. Väga populaarseks kujunes ka "Let's Twist Again", mis võitis 1962. aastal Grammy auhinna. Järgnesid singlid "Dancin' Party", "Popeye the Hitchhiker", "Twenty Miles" jt. "Limbo Rock" jõudis Billboardi edetabelis 1962. aasta detsembris teisele kohale, saades Checkeri viimaseks hitiks, mis kuulus kümne parema hulka. Chubby Checkeri lood jõudsid edetabelis 40 parema sekka 1965. aastani, viimane oli "Let's Do the Freddie" (40. koht).
1960. aastate teises pooles kahanes nii tvisti kui ka Checkeri populaarsus. 1971. aastal avaldas ta albumi enda kirjutatud psühhedeelse muusikaga, kuid see ei osutunud menukaks. 1982. aastal jõudis Checker singliga "Running" veel kord edetabelisse. 1987. aastal esitas ta ansambliga The Fat Boys uue versiooni loost "The Twist", mis jõudis samuti edetabelisse. Hiljem esines ta mitmel suvefestivalil laulja ja tantsijana, tuues aina uuesti esile tvisti stiili. 2000. aastatel võttis ta osa ühiskondlikust tegevusest ja heategevuskampaaniatest. 2013. aasta veebruaris avaldas Checker uue singli, ballaadi "Changes", mis kogus YouTube'is üle 160 000 vaatamise.
Isiklikku.
Detsembris 1963 tegi Chubby Checker 22-aastaselt abieluettepaneku Catharina Loddersile, kes oli 21-aastane hollandi modell ja valiti 1962. aastal maailma iluduskuningannaks võistlusel Miss World. Laul "Loddy Lo" räägib Catharinast. Nad abiellusid 12. aprillil 1964 New Jerseys. Nende tütar Bianca Johanna Evans sündis 1966. aastal Philadelphias. Checker on ka korvpallur Mistie Bassi ja muusik Shan Egani isa. 
Ta on esinenud vahel telereklaamides ning tal on oma restoran. 
Tunnustus.
2008. aasta septembris moodustas Billboard pingerea kõige populaarsematest singlitest, mis on ilmunud "Billboard Hot 100" edetabelis pärast selle esmaesitamist 1960. aastal. "The Twist" oli edetabeli tipus 2013. aasta augustini, mil nimekirja uuendati. 
Checker sai 9. novembril 2013 Artists Music Guildilt Sandy Hosey elutööauhinna.